recursal/SuperWikiNEXT-32B huggingface dataset:
**חוסיין מוחמד ארשאד** (בבנגאלית: **হুসেইন মুহাম্মদ এরশাদ**;‏ 1 בפברואר 1930 – 14 ביולי 2019) היה מפקד צבא בנגלדש ופוליטיקאי שכיהן כנשיא בנגלדש משנת 1983 עד 1990, תקופה שנחשבת לדיקטטורה צבאית.

ביוגרפיה
--------

ארשד נולד בשנת 1930 בדינהאטה במדינת קוצ'ר בהר פרינסלי, הודו הבריטית (כיום במחוז קוצ'ר בהר, הודו) למוקבול הוסאין ומאזידה חטון. מוקבול היה עורכי דין וכיהן כשר של מהרג'ה דאז מקוך בהר. ארשד היה הבכור מבין תשעה אחים. הוריו נדדו מדינהאטה למזרח בנגל בשנת 1948 לאחר חלוקת הודו. ארשד למד במכללת כרמייקל ברנגפור ובנוסף השלים את לימודיו באוניברסיטת דאקה בשנת 1950.

ארשד גויס לצבא פקיסטן בשנת 1952 מבית הספר להכשרה בקצינים בקוהט. הוא היה מפקד במתחם הרגימנטלי במזרח בנגל בצ'יטגונג. הוא סיים קורסים מתקדמים ממכללת הפיקוד והמטה בקווטה בשנת 1966. לאחר ששירת בחטיבה בסיאלקוט, קיבל את הפיקוד על גדוד מזרח בנגל השלישי בשנת 1969 ואת הגדוד השביעי במזרח בנגל בשנת 1971.

הוא תפס את השלטון כראש הצבא במהלך הפיכה צבאית ללא שפיכות דמים נגד הנשיא עבדוס סאטאר ב-24 במרץ 1982 (על ידי הטלת חוק לחימה והשעיית החוקה). הוא הכריז על עצמו כנשיא בשנת 1983, ולאחר מכן זכה בבחירות הראשוניות, שנערכו ב-1986. למרות הטענות שזכה באופן לגיטימי בבחירות 1986, רבים רואים במשטרו עידן של דיקטטורה צבאית. ארשד כיהן במשרדי הנשיאות עד 1990, אז נאלץ להתפטר בעקבות התקוממות המונית פרו-דמוקרטית שהובילה ח'אלדה זיא ושייח' חסינה. ארשד הקים את מפלגת ג'אטיה בשנת 1986 והפך לחבר הפרלמנט של אותה מפלגה בבחירת בשנת 1991, עם בחירות מחודשות מוצלחות בכל הבחירות הכלליות שלאחריהן.

### נשיאות בנגלדש

בתקופת כהונתו ערך ארשאד רפורמות התפתחות, הפרטת תעשיות שהולאמו, הרחבת מערכת הכבישים הלאומית; והקמת הארגון הדרום-אסיאתי לשיתוף פעולה אזורי. הוא ביצר מדינתו כבעלת ברית של ארצות הברית במלחמת המפרץ. הוא תרם לפיתוח בתשתיות וצמיחה סוציו-אקונומית, תוך שהוא מפריט תעשיות מפתח שהולאמו. הוא החזיר וייצב את שרשרת הפיקוד בכוחות המזוינים בבנגלדש לאחר הכאוס ששרר בעקבות רצח שייח' מוג'יבור רחמן, מייסדה של מדינת בנגלדש. בשנת 1989 הוביל ארשאד את הפרלמנט להפוך את האסלאם לדת המדינה, תוך נסיגה חדה מהחוקה החילונית המקורית של בנגלדש.

קישורים חיצוניים
----------------

ויקישיתוף מדיה וקבצים בנושא **חוסיין מוחמד ארשאד** בוויקישיתוף
* חוסיין מוחמד ארשאד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 11939023X
* ISNI: 0000 0000 7860 9407
* LCCN: n84217010
* VIAF: 72202995
* WorldCat: lccn-n84217010

 |
שרוך מדריכי האוכלוסייה לשעת חירום
**הדרכת אוכלוסייה לשעת חירום**, היא סיוע בהכנת הציבור לשעת חירום. ההכנה מתבצעת על ידי חיילים בפיקוד העורף שתפקידם להדריך את האוכלוסיות השונות בזמן שגרה להתנהגות נכונה בזמן חירום. 

מדריכי האוכלוסייה לשעת חירום (מאלש"חים) עוברים קורס של כשלושה חודשים בבה"ד 16 (בית ספר לחילוץ ולהצלה של פיקוד העורף), שבסיומו משתבצים בחמשת המחוזות של פיקוד העורף ברחבי ישראל. 

בזמן שגרה מדריכים הנושאים בתפקיד זה את המורים, הילדים והנוער כיצד לנהוג בעת חירום. כמו כן, הדרכת אוכלוסייה לשעת חירום כוללת גם הסבר לגבי הפעולות שיש לעשות בשעת חירום, הסבר זה ניתן למנהלי מוסדות, לעובדי מפעלים, לצוותי בתי חולים, לגננות, ועוד. בנוסף מדריכים המאלש"חים אוכלוסיות בעלות מאפיינים הדורשים תשומת לב מיוחדת: חרשים, עיוורים ובעלי ליקויים שונים, קשישים, עולים חדשים, ועוד. 

בשעת חירום, תפקידם הוא לסייע לאוכלוסייה בשטח (במקלטים או בשטחי הפינוי), ולתגבר את מרכזי המידע הטלפוניים של פיקוד העורף. 
מסלול הקידום בתפקיד מגוון וכולל: פיקוד בקורס, פיתוח הדרכה, ויציאה לקורס קצינים.

### שילוב חרדים במערך

באוקטובר 2010 נפתח מסלול מיוחד בשם "צוהר כתום" - מסלול ייחודי למגזר החרדי אשר קיבל את ברכת הרבנים  שבו גויסו 12 חיילים מהמגזר עצמו שתפקידם להיות מאלש"חים בתוך המוסדות החרדיים, וכן מתן סיוע בשעת חרום בציבור החרדי. 
הצורך להקמת המסלול הוא הדאגה של פיקוד העורף לציבור החרדי שלא הצליחו להגיע אליו עד היום, החיילים מדריכים בבתי הספר במדים, על מנת להדגיש את סמכות פיקוד העורף ואחריותו על האוכלוסייה בשעת חירום. דבר שיוצר חילוקי דעות בקרב מנהלי בתי הספר שחלקם מתנגדים בתוקף לכניסת חיילים חרדים לשטח בית הספר, למרות שמטרת ההדרכות היא הצלת חיים חוששים חלק מהמנהלים מפני מתן לגיטימציה לגיוס חרדים לצה"ל. מה שבפועל קורה שרוב בתי הספר במגזר מתנגדים להדרכות הללו. וכמאמר המנהלים ״או שתבואו בלי כיפה או שתבואו בלי מדים״. הבעיה עלתה עד אלוף פיקוד העורף שהחליט שלא לאפשר לחיילים אלו להדריך בבתי ספר בלי מדים. למרות חשיבות הנחיות ההתגוננות להצלת חיים. 
במהלך הקורס לומדים המדריכים החרדים את ההנחיות ורוכשים יכולות הדרכתיות ברמה גבוהה, דבר שעוזר בתחום ההוראה בכלל..
במהלך הקורס דואגים לחיילים לתפילת מנחה קבועה ובמניין, וכן לשעה של לימוד תורה כל יום.
שמו של הקורס שונה לאחרונה מ - ׳צוהר כתום ל - ׳מגן כתום.
הקורס האחרון התקיים בחודשים 4-6 2019 במהלכו הוכשרו 8 חיילים לתפקיד.

הערות שוליים
------------

1. ↑  אתר צה"ל אנשים ברשת, שילוב חרדים
**הדרך לירושלים** (בשוודית: Vägen till Jerusalem) הוא הספר הראשון בסדרת הספרים *"טרילוגיית מסעי הצלב"* של יאן גילו. הספר עוקב אחר דמותו הבדיונית של ארן מגנוסון מלידתו ועד שיצא לירושלים.

ארן נולד בארנאס שוודיה בשנת 1150. בגיל 5, הוא עבר תאונה בעת טיפוס על פיגום והוא ניצל בשל תפילות אמו לקדוש ברנאר מקלרבו. הוא נשלח למנזר וארנהם, אך מסתבך בהמשך במעורבות בפוליטיקה התוססת של המחוזות השונים, טרם הפיכתם לשוודיה.

אחד מנזירי וארנהם הוא האח גילברט, אביר טמפלרי לשעבר, שמדריך אותו את השימוש בחרב ובאמנות הלחימה מימי הביניים בארצות הקודש. לפני שייקח על עצמו את נדר הנזירות הוא נשלח אל העולם החיצון כדי לטעום ממנו. ארן עושה זאת, אך נופל לחטא הנורא של קיום יחסי מין עם ססיליה, הנמצאת גם היא במנזר. ססיליה נכנסת להריון ומספרת לאחותה קטרינה. קטרינה מקנאה ומספרת לאם המנזר כי לא רק שססיליה קיימה יחסי מין עם ארן, אלא מגלה כי לארן היה התנסות מינית לפני נישואיה גם עמה (היא פיתתה אותו בעודו שיכור לאחר ביקורו הראשון בבית אביה). לאחר מכן נידון ארן לשהות עשרים שנה בארץ הקודש, כאביר טמפלרי וססיליה מוחזקת במנזר ונידונה לעשרים שנות תשובה במנזר גודהם; הילד שלה נלקח ממנה.

ראו גם
------

* טרילוגיית מסעי הצלב
* מורשת ארן

קישורים חיצוניים
----------------

* *הדרך לירושלים* סרט קצר: תיאור מקראי, היסטורי ועכשווי על ארץ הקודש.
* הדרך לירושלים, באתר OCLC (באנגלית)
**גשרי טוקו רי** (באנגלית: **The Bridges at Toko-Ri**) הוא סרט מלחמה אמריקאי משנת 1954. הסרט מבוסס על ספר בשם זה מאת ג'יימס מיצ'נר ומבוסס על חוויותיו ככתב צבאי במלחמת קוריאה.

הסרט מתאר את קורותיהם של טייסי קרב אמריקאיים המשרתים על נושאת מטוסים המשייטת בין יפן לקוריאה. הזמן הוא נובמבר 1952, מלחמת קוריאה בעיצומה והטייסים מסכנים את חייהם כל הזמן במבצעים בקוריאה ובנחיתה.

הסרט הופק בעזרת צי ארצות הברית ויש בו סצנות קרב עם אפקטים טכניים רבים שזיכו אותו בפרס אוסקר לאפקטים הטובים ביותר לשנת 1955.

תקציר העלילה
------------

לוטננט הארי ברובייקר (ויליאם הולדן) משרת כטייס קרב במילואים על נושאת מטוסים. הוא ותיק קרבות מלחמת העולם השנייה, עורך דין מצליח בדנוור, קולורדו, נשוי ואב לשתי בנות קטנות. מתגייס לפי בקשת הצבא למרות שיש לו השגות על התועלת במלחמה זו.

בשובו ממשימה בקוריאה הצפונית הוא נאלץ לנחות נחיתת חירום בים. מסוק חילוץ ובו הטייס מייק פורני (מיקי רוני) ואיש חיל האוויר נסטור גמבידג' (ארל הולימן) טס לקראתו והוא מוטס לנושאת המטוסים כשהוא קשור לחבל הצלה. פורני הוא טייס ממוצא אירי הנוהג לחבוש מגבעת ירוקה ולענוד צעיף ירוק כדי לעודד את הטייסים אותם הוא מציל מהים.

לאחר התאוששות נקרא ברובייקר לשיחה עם מפקד נושאת המטוסים, תת-אדמירל ג'ורג' טארנט (פרדריק מארץ'). טארנט מחבב את ברובייקר המזכיר לו את בנו שנהרג בקרב מידווי. ברובייקר מתרעם בפניו מדוע דווקא הוא נקרא לשרת במלחמה ולעזוב את משפחתו ועבודתו בעוד שאחרים לא נקראו לשירות והמלחמה כמעט אינה מורגשת בארצות הברית. לדעתו יש לסגת מקוריאה ולסיים בכך את המלחמה אך טארנט אומר זה יגרום לנפילת ארצות אחרות כמו הפיליפינים ואינדונזיה (תאוריית הדומינו). הוא מודיע לו כי משימתם הבאה היא להרוס את גשרי טוקו רי, השולטים על צומת דרכים חיוני בקוריאה הצפונית דבר שיגרום למפנה במלחמה כן הוא מודיע לו שהם שטים לחופשה קצרה ביפן וכי אשתו ובנותיו נמצאות שם.

על החוף פוגש ברובייקר את אשתו ננסי (גרייס קלי) ובבית המלון הוא נפגש עם בנותיו. מגיע אליו נסטור ומודיע שפורני הסתבך בתגרה ונמצא בבית כלא צבאי. ברובייקר נוסע אליו ומצליח לשחררו בערבות. בינתיים משוחח המפקד טארנט עם ננסי ומספר לה על בנו שנפל ועל ההשפעה הקשה שהייתה על כלתו ואשתו. הוא משתף אותה בפעולה שעומדת להיות בטוקו רי ומכין אותה נפשית למקרה שברובייקר ייהרג.

לאחר החופשה משתתף ברובייקר במשימת צילום מעל גשרי טוקו ומצליח לחזור ללא פגיעה.

לקראת הפעולה נערך תדרוך ומוקרן הסרט שצולם מעל הגשרים הממחיש את כל אש הנ"מ שנורתה עליהם. ברובייקר נתקף בחרדה, הולך לחדרו ומנסה לכתוב מכתב פרידה לאשתו אך ללא הצלחה.

בהתקפה על גשרי טוקו רי נפגע מטוסו של ברובייקר והוא נאלץ לנחות נחיתת חירום בשטח האויב. הוא מוצא מחסה בתעלה ומטוסים מפציצים חיילים מצבא קוריאה הצפונית המנסים להסתער עליו.

פורני ונסטור נקראים לחלץ אותו. המסוק נוחת לידו אך נפתח עליו אש. נסטור נהרג ופורני מצליח להיחלץ ולהגיע לברובייקר המסתתר בתעלה. תוך זמן קצר הם נהרגים על ידי חיילים המסתערים עליהם.

כשטארנט מקבל הודעה על כך הוא אומר :"היכן יש עוד אנשים כאלה".

קישורים חיצוניים
----------------

ויקישיתוף מדיה וקבצים בנושא **גשרי טוקו רי** בוויקישיתוף

* "גשרי טוקו רי", במסד הנתונים הקולנועיים IMDb (באנגלית)
* "גשרי טוקו רי", באתר נטפליקס
* "גשרי טוקו רי", באתר AllMovie (באנגלית)
* "גשרי טוקו רי", באתר Rotten Tomatoes (באנגלית)
* "גשרי טוקו רי", במסד הנתונים הקולנועיים KinoPoisk (ברוסית)
* קדימון לסרט גשרי טוקו רי, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 249530154
* WorldCat (עם VIAF): 249530154

 |
**קאבום** הוא סרט נעורים אמריקאי אלטרנטיבי מסוג מדע בדיוני משנת 2010 שנכתב ובוים על ידי גרג אראקי. עלילתו סובבת סביב מערכות היחסים המיניות של קבוצת תלמידי מכללה והחקירה שלהם של כת סודית ומשונה.

עלילה
-----

סמית' הוא סטודנט בן 18 עם תיאבון מיני רב שלא מגדיר את נטייתו המינית. הוא לומד במכללה יחד עם חברתו הטובה סטֶלה, ולאחרונה הוא חולם חלומות משונים. הוא דלוק על ת'ור, שותפו הסטרייט לחדר. סמית' וסטלה יוצאים למסיבה שם סטלה מבלה עם לורלאי, אותה סמית' מזהה מחלומותיו. סמית' מבחין בבחור והם מחליפים ביניהם מבטים, אך דעתו מוסחת כשבחורה אדומת שיער, שהופיעה גם היא בחלומותיו של סמית', מקיאה על נעליו. כשסמית' מנקה את נעליו בשירותים הוא פוגש שם בלונדון, סטודנטית נוספת שמתחילה איתו, והם הולכים לביתה שם הם מקיימים יחסי מין.

סמית' מבקר בחוף נודיסטים שם הוא פוגש גבר בשם האנטר, הם שוכבים, וסמית' מאוכזב לגלות שהאנטר נשוי. סטלה מגלה שלורלאי היא מכשפה. היא מנסה להפרד ממנה אך לוראלי לא מוכנה לקבל זאת והיא משתלטת על גופו של סמית' על מנת להפחיד את סטלה. מאוחר יותר לוראלי מנסה לחנוק את סטלה כשהיא בשירותים, אך כשסטלה משפריצה עליה מים לורלאי נשרפת ונעלמת.

סמית' פוגש באנשים במסכות של חיות הרודפים אחרי הנערה אדומת השיער והורגים אותה. הוא לא יודע אם חלם זאת, עד שהוא קורא בעיתון שנמצאה גופה של נערה בפח באזור המכללה. מאוחר יותר הוא פוגש באחותה התאומה, המספרת לו שהיא נחטפה לפני שנים רבות על ידי האנשים במסכות בחיות. הוא פוגש גם בבחור אותו ראה במסיבה המציג עצמו בשם אוליבר, ומזמין את סמית' לצאת עמו.

לבסוף האנשים במסכות החיות לוכדים את סמית', לונדון, ואמו של סמית'. הם קושרים אותם ומכניסים אותם לרכב כדי להפגיש ביניהם לבין ראש הכת הסודית שהם חברים בה וסמית' מגלה כי ראש הכת הוא אביו.

סטלה, אוליבר וסטודנט מסטול המכנה עצמו "המשיח" מתאחדים ונוסעים אחריהם. אוליבר מספר לסטלה שגם לו יש כוחות כמו של לוראלי, ושהוא חיפש את סמית' על מנת להגן עליו. מסתבר שהאנשים במסכות החיות הם למעשה+ת'ור, האנטר וחברו של ת'ור, רקס, והם מתכוונים לקחת את סמית' ולונדון למקלט גרעיני תת-קרקעי, כיוון שראש הכת מתכנן להשמיד את העולם בעזרת פצצות גרעיניות, על מנת להקים עולם חדש, בו יחיו רק חברי הכת, כשסמית' יהיה מנהיגם.

הסרט מסתיים כשהמשיח מתנגש ברכב של חברי הכת בניסיון לעצור אותם, ושני הרכבים נופלים מגשר, ואביו של סמית' לוחץ על כפתור והעולם כולו מתפוצץ.

פרסים
-----

הקרנת הבכורה של הסרט התרחשה בפסטיבל קאן, שם זכה הסרט בפרס ה"Queer Palm" הראשון אי פעם.

שחקנים
------

* תומאס דקר - סמית'
* ג'ונו טמפל - לונדון
* האלי בנט - סטלה
* כריס זילקה - ת'ור
* קלי לינץ' - ניקול
* רוקסן מסקוידה - לורלאי

קישורים חיצוניים
----------------

ויקישיתוף מדיה וקבצים בנושא **קאבום** בוויקישיתוף

* "קאבום", במסד הנתונים הקולנועיים IMDb (באנגלית)
* "קאבום", באתר נטפליקס
* "קאבום", באתר AllMovie (באנגלית)
* "קאבום", באתר Rotten Tomatoes (באנגלית)
* "קאבום", באתר Box Office Mojo (באנגלית)
* "קאבום", באתר Metacritic (באנגלית)
* "קאבום", באתר Hulu סרטים (באנגלית)
* "קאבום", במסד הנתונים הקולנועיים KinoPoisk (ברוסית)
איור של פיטר מאנדי מ-1618, ובו יהודי בן קהילת קונסטנטינופול
**פיטר מאנדי** (באנגלית: **Peter Mundy**;‏ 1596, פנרין, קורנוול, ממלכת אנגליה - 1667, פאלמות', ממלכת אנגליה) היה סוחר, אתנוגרף, וצייר אשר נודע במסעותיו בשטחי האימפריה העות'מאנית, רוסיה הצארית, האימפריה המוגולית, וסין בתקופת שושלת מינג המאוחרת. מאנדי תיעד ואייר את מסעותיו הרבים ובין השאר גם את יהודי האימפריה העות'מאנית, אורחות חייהם ולבושם.

ביוגרפיה
--------

מאנדי נולד בפנרין שבממלכת אנגליה וב-1609 נלווה לאביו ריצ'רד שהיה סוחר דגים במסע עסקים לרואן. בהמשך למד צרפתית וב-1611 עבד כנער סיפון בספינת סוחר ובהמשך התגורר לתקופה מסוימת בעיר סביליה. ב-1617 תועד כספן מן המניין בספינת סוחר מלכותית ושנה מאוחר יותר הגיע לקונסטנטינופול ועסק במסחר. בהמשך שב לאנגליה ובראשית מאי 1620 יצא שוב לרגל עסקיו לשטחים העות'מאניים. הוא הגיע לבלגרד, ביקר בשכ' יאלייה של יהודי בלגרד וציין ביומן מסעו, כי בעיר יש בין 60 ל-70 בתים של יהודים. מאנדי אייר ותיעד גם את הקהילות היהודיות בערים אליהן הגיע, והיו אלו מן האיורים המוקדמים שנותרו מאותן קהילות. מבלגרד המשיך לסרייבו וממנה לספליט. בהמשך הגיע לוונציה ולטורינו, משם נסע לפריז ובספטמבר 1620 שב לאנגליה.

ב-1628 עבד עבור חברת הודו המזרחית הבריטית ויצא בשליחותה לסוראט אשר בשטחי האימפריה המוגולית (בשטחי הודו המודרנית) וממנה המשיך לאגרה והגיע עד לגבול בנגל. ב-1634 שב לאנגליה. ב-1636 הפליג מהדאונס בראש שתי ספינות סוחר לכיוון סין. מאוחר יותר הגיע לרוסיה הצארית ונותר בממלכה עד 1648. כתבי היד והאיורים הרבים ממסעותיו מצויים בבספרייה הבודליינית. ב-1663 פרש מחיי המסעות והתגורר בפאלמות' אשר בקורנוול. ב-1667 פסק התיעוד לגביו ומניחים שנפטר בשנה זו או בסמוך אליה.

קישורים חיצוניים
----------------

ויקישיתוף מדיה וקבצים בנושא **פיטר מאנדי** בוויקישיתוף

הערות שוליים
------------

1. ↑  פיטר מאנדי, באתר אוניברסיטת שיקגו (באנגלית).
2. ↑  **הקהילה היהודית בבלגרד, יהודים בבלגרד**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמודים 57-55.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007329724805171
* BIBSYS: 90635984
* BnF: cb13484308g (data)
* CANTIC: a12344254
* ICCU: SBLV131691
* ISNI: 0000 0004 4774 2992
* LCCN: n85382451
* NTA: 071317066
* SELIBR: 381357
* SUDOC: 131263781
* VIAF: 61697576
* WorldCat: lccn-n85382451

 |
פיטר ויספלווי ודֶג'אן לאזיץ', צילום: פיי הו
**פיטר ויסְפֶּלְוִוי** (בהולנדית: **Pieter Wispelwey**; נולד ב-25 בספטמבר 1962) הוא צ'לן הולנדי. בשנת 1992 היה הצ'לן הראשון שקיבל את פרס המוזיקה ההולנדי, הניתן לנגן צעיר ומבטיח בהולנד. ויספלווי נחשב לאחד מגדולי הצ'לנים בעולם..

ביוגרפיה
--------

### ילדות ולימודים

פיטר ויספלווי נולד בהרלם וגדל בזאנטפורט. מגיל צעיר מאוד נחשף לצלילי רביעיית המיתרים של אביו, שנגניה החובבים התאמנו בבית משפחת ויספלווי. בשנים הבאות החל ללמוד נגינה בצ'לו באמסטרדם והמשיך אצל פול כץ בארצות הברית ואצל ויליאם פלית' בבריטניה.

### קריירה מוזיקלית

בעשור השלישי לחייו סווג ויספלווי כצ'לן בארוק. הקלטתו הראשונה בשנת 1990, לסוויטות לצ'לו של באך בחברת צ'אנל קלאסיקס, זכתה לשבח. חברת ההקלטות איפשרה לו לבחור הן ברפרטואר הרצוי לו והן בנגנים ובתזמורות שהעדיף. התוצאה הייתה הקלטות של רפרטואר יוצא דופן, כגון סונאטינות לכינור של שוברט, ואלסים, מזורקות ופרלודים של שופן והסונאטות של באך לויולה דה גמבה, באינסטרומנטאציה אישית משלו.

ויספלווי הופיע ברסיטלים באולמות קונצרטים כל רחבי העולם, כגון קונצרטחבאו באמסטרדם, ויגמור הול בלונדון, תיאטר דו שאטלט בפריז, תיאטרו קולון בבואנוס איירס ובית האופרה של סידני. הוא ניגן עם תזמורות והרכבים רבים, עם מנצח ובלעדיו. מיזמים ראויים לציון ללא מנצח הם סיור הקונצרטים וההקלטה של הקונצ'רטי לצ'לו של שומאן ושוסטקוביץ' עם התזמורת הקאמרית האוסטרלית בהנחיית ריצ'רד טונייטי. כמו כן הופיע עם התזמורת הפילהרמונית של רוטרדם, תזמורת רשות השידור הבריטית, התזמורת הסימפונית הלאומית של רוסיה, הקאמרטה אקדמיקה של זלצבורג, התזמורת הקאמרית מאהלר, הפילהרמונית הקאמרית הגרמנית של ברמן ועוד, והקליט עם התזמורת הפילהרמונית של הולנד ועם תזמורת הרדיו הפילהרמונית של הולנד. 

ויספלווי מרוצה לנגן הן בצ'לו מודרני עם מיתרי מתכת או מעי והן בצ'לו בארוק בעל ארבעה וחמישה מיתרים והודות לכך הרפרטואר שלו מקיף יצירות מבאך עד אליוט קרטר. כמי שהורגל מילדות בכלים תקופתיים גורס ויספלווי, כי בתנאים המתאימים, הרבה מן המוזיקה של המאות ה-18 ה-19 נשמעת טוב יותר בנגינה על מיתרי גיד מאשר על מיתרי מתכת. עם זאת, כנגן מעשי ולא טהרן, הוא מנגן בצ'לו מודרני בנסיבות, שבהן הוא נשמע טוב יותר מכלי תקופתי.

קישורים חיצוניים
----------------

ויקישיתוף מדיה וקבצים בנושא **פיטר ויספלווי** בוויקישיתוף
* 

* אתר האינטרנט הרשמי של פיטר ויספלווי

* פיטר ויספלווי, באתר ספוטיפיי

* פיטר ויספלווי, באתר AllMusic (באנגלית)

* פיטר ויספלווי, באתר MusicBrainz (באנגלית)

* פיטר ויספלווי, באתר Discogs (באנגלית)

* פיטר ויספלווי, באתר Songkick (באנגלית)
* האתר של נועם לסטר, על פיטר ויספלווי ממבט אישי

* Interview at cello.org

הערות שוליים
------------

1. ↑  לוסי רובינסון, אנסמבל פלורילגיום מילון גרוב למוזיקה ומוזיקאים אונליין

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007425357505171
* BIBSYS: 3076246
* BnF: cb14063265t (data)
* CiNii: DA12357508
* GND: 17375869X
* ISNI: 0000 0001 0965 3196
* LCCN: n94039056
* MusicBrainz: d9e0a084-82ae-4e84-8ff5-a832f720a194
* NKC: js20030421007
* NTA: 109656342
* RERO: 02-A003981281
* SUDOC: 084287586
* VIAF: 39581635
* WorldCat: lccn-n94039056

 |
**סן ברנרדינו** הוא מחוז בדרום מדינת קליפורניה, ארצות הברית. נכון לשנת 2007 חיו במחוז 2,028,013 תושבים. מחוז סן ברנדינו הוא המחוז הגדול ביותר בשטחו במדינת קליפורניה בפרט וב-48 המדינות הרציפות של ארצות הברית בכלל.

בירת המחוז והעיר הגדולה ביותר בו היא סן ברנרדינו המונה מעל 200 אלף תושבים. המחוז גובל במדינות נבדה ואריזונה במזרח.

השם סן ברנדינו ניתן לאזור על ידי כומר ספרדי פרנסיסקו דומטס בשנת 1810 על שמו של הקדוש ברנרדינו מסיינה.

המחוז הוקם ב-1853 כאשר הוחלט לפצלו ממחוז לוס אנג'לס. חלקים ממנו הועברו למחוז ריברסייד בשנת 1893.

גאוגרפיה
--------

מחוז סן ברנרדינו משתרע על שטח של 52,072 קילומטרים רבועים בדרום מדינת קליפורניה. מערבית לו נמצאים המחוזות לוס אנג'לס וקרן, דרומית לו מחוז ריברסייד, דרום-מערבית מחוז אורנג' וממזרח זורם נהר הקולורדו שמפריד את מדינת קליפורניה מאריזונה ונבדה, צפונית לו מחוז איניו.

רוב המחוז משתרע על חלקו המערבי של מדבר מוהאבי. בחלקו הצפוני נמצא רכס הרי סן ברנרדינו.

המחוז כולל בתוכו 2 פארקים לאומיים: הפארק הלאומי עמק המוות והפארק הלאומי עץ יהושע, שני יערות לאומיים היער הלאומי סן ברנרדינו והיער הלאומי אנג'לס, ושמורת טבע אחת "שמורת הטבע מדבר מוהאבי".

דמוגרפיה
--------

הקרבה של מחוז סן ברנרדינו למטרופולין של לוס אנג'לס ועם זאת השקט מחוץ לו גורם לאזור להיות פופולרי בקרב משפחות צעירות ופנסיונרים.

העיר הגדולה ביותר במחוז היא סן ברנרדינו שמשמשת גם כבירת המחוז ונכון למפקד האוכלוסין של בשנת 2006 חיו בעיר עצמה 205,010 תושבים ו4 מיליון במטרופולין שלה (מטרופולין סן ברנרדינו-אונטריו-ריברסייד) המשתרע על פני שני מחוזות: מחוז סן ברנרדינו ומחוז ריברסייד.

המחוז מאוכלס בצפיפות בחלקו הדרומי-מערבי ואף בחלקו מאוכלס ברצף טריטוריאלי בנוי מערבה עד לוס אנג'לס. לעומת זאת החלק המזרחי והצפוני מאוכלסים בצפיפות קטנה מאוד.

תחבורה
------

ישנם כבישים מהירים רבים המקשרים את ערי המחוז ללוס אנג'לס, מה שמקצר את זמן הנסיעה משמעותית וזאת אחת הסיבות לגידול האוכלוסייה המהיר במחוז. משך זמן נסיעה בין העיר סן ברנרדינו ללוס אנג'לס בכביש בשעות לא עמוסות הוא כ-30 דקות.

בגלל העומס הרב על נמל תעופה הבינלאומי לוס אנג'לס הוחלט לבנות נמל תעופה בינלאומי במחוז סן ברנרדינו. נמל תעופה הבינלאומי סן ברנרדינו הוקם בשנת 2008 בעיר סן ברנרדינו. שטח הנמל תעופה שימש בעבר כבסיס חיל האוויר האמריקאי, אך ננטש בשנת 1995.

ערים חשובות נוספות במחוז:

* ברסטו
* צ'ינו
* קולטון
* פונטנה
* אונטריו
* ראנצ'ו קוקמונגה
* ויקטורוויל
* רדלנדס
* ריאלטו
* נידלס

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מחוז סן ברנרדינו** |

* 

* אתר האינטרנט הרשמי של סן ברנרדינו (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557241505171
* ISNI: 0000 0004 0391 7260
* LCCN: n80001143
* MusicBrainz: ba5af6a6-0e51-419e-97d3-605ac0193ccf
* NARA: 10036422
* NKC: ge535423
* VIAF: 137199316
* WorldCat: lccn-n80001143

 |
חלוקת הפרובינקיה הרומית סוריה פלשתינה לשלושה חבלים ביזנטיים
**פלשתינה טרטיה** (בלטינית: **Palaestina Tertia** או **Palestine III**; תרגום: "פלשתינה השלישית") הייתה פרובינקיה ביזנטית, שראשיתה סמוך לשנת 409 לספירה, עת פרסם הקיסר תיאודוסיוס השני צו לחלוקת וארגון מחדש של כל הפרובינקיות במזרח האימפריה הביזנטית.
ראשיתה כפרובינקיה רומית, **פלשתינה סלוטאריס** (**Palaestina Salutaris**; תרגום: "נושעת", "ניצלת"), שנגרעה מפרובינקיית סוריה פלשתינה סמוך לשנת 358 והשתרעה על שטחים החופפים לשטחי חצי האי סיני, הנגב ועבר הירדן הדרומי.
הגבול עם הפרובינקיה פלשתינה עבר מחוף הים התיכון, מדרום לרפיח עד לסביבות באר שבע ומשם פנה אל ים המלח בסביבות עין גדי. ממזרח לנהר הירדן עבר לאורך נחל ארנון.

הצו חילק את יתרתה של הפרובינקיה סוריה פלשתינה לשתי פרובינקיות נוספות, "פלשתינה פרימה", שהשתרעה על שטחי יהודה ושומרון ומישור החוף, ו"פלשתינה סקונדה", שהשתרעה על שטחי הגליל והגולן וחלקים מצפון עבר הירדן.
"פלשתינה סלוטאריס" נקראה עתה "פלשתינה טרטיה". במאה ה-4 ואולי גם בחלק מהמאה ה-5 בירתה הייתה, ככל הנראה, חלוצה (אלוסה). מאוחר יותר בירתה הייתה פטרה.

היירוקליס מנה במחצית הראשונה של המאה הששית עשר ערים בפלשתינה טרטיה. גאורגיוס מקיפרוס הוסיף לרשימה זו במחצית השנייה של אותה מאה, חמישה שמות נוספים: באר שבע, אלס (אולי אילת), פנטקומיה ("חמשת הכפרים"), מאמופסורה ומטרוקומיה.

ראו גם
------

* פלשתינה פרימה
* פלשתינה סקונדה

הערות שוליים
------------

1. 1 2 3 4  **ההיסטוריה של ארץ ישראל**, כרך חמישי: התקופה הרומית-ביזנטית, חלק ג, 3. המשטר והמנהל הביזנטי בארץ ישראל (ירון דן), עמ' 260
2. 1 2  **ההיסטוריה של ארץ ישראל**, כרך חמישי: התקופה הרומית-ביזנטית, חלק א, 2. האימפריה הרומית והמנהל הרומי בארץ־ישראל (משה דוד הר), עמ' 67
3. ↑  **ההיסטוריה של ארץ ישראל**, כרך חמישי: התקופה הרומית-ביזנטית, חלק ג, 6. פני הארץ ויישובה: האוכלוסייה, העיר והכפר (ירון דן), עמ' 297
**עטלף ננסי פישר** או **עטלף פירות ננסי** (שם מדעי: *Haplonycteris fischeri*) הוא סוג של עטלף קטן במשפחת עטלפי הפירות שאנדמי לאיי הפיליפינים ומהווה מין יחיד בסוגו. הוא תואר מדעית בשנת 1939 על ידי הזואולוגית האמריקנית ברברה לורנס. האוכלוסייה של המין ברחבי האיים מפגינה שונות גנטית משמעותית (בפרט באי סיבויאן), כך שייתכן שהעטלף הננסי יהפוך בעתיד לסוג בעל 2 מינים או אפילו 5 מינים.

תיאור
-----

עטלף פישר מתאפיין בגוף כדורי וקומפקטי, ראש גדול ועגלגל עם לוע קצר מחודד. הנחיריים ארוכים במיוחד ודמויי צינור. האוזניים קצרות ועגולות והעיניים בנוניות בגודלן. האגודל ארוך במיוחד. מספר השיניים של המין קטן יחסית (24), אך הן גדולות יותר מאצל מינים אחרים. החותכות העליונות ארוכות בצורה יוצאת דופן. עטלף ננסי פישר הוא בין הקטנים במשפחתו: אורך ראשו וגופו 65–80 מ״מ, אורך הזרוע 46–53 מ״מ ואורך האוזן 11–16 מ״מ; משקלו נע בין 16 ל-21 גרם. הזנב חסר וכנף הזנב מצומצמת.

לעטלף הננסי פרווה ארוכה וצפופה, והיא משתרעת אף לעבר קרומי הכנף וכפות הרגל. צבעה הכללי נע בין חום קינמון לחום אדמדם או ערמוני כשהגחון והחזה נוטים להיות אפרפרים ושזורים בשיער כסוף. לזכרים יש בצדדי הצוואר בלוטות שמפרישות חומר שמנוני בצבע כתום שצובע את הכתפיים והצוואר. הכנפיים והאוזניים שחומות, אדמדמות או ערמוניות. השוקיים, הזרועות והאף בצבע בורדו או ורדרד.

תפוצה וביולוגיה
---------------

העטלף הננסי אנדמי לפיליפינים ומצוי ברוב האיים שלה: לוזון, לייטה, סבו, נגרוס, מינדנאו, בוהול, ביליריאן, קטנדואנס, מרינדוק, פאנאי, דינאגאט, מינדורו, סאמאר ופאלאווי; הוא בולט בהיעדרותו מפאלאוון, ארכיפלג סולו, האי קמיג׳ואין ואיי בטנס. בית הגידול של העטלף הננסי מורכב מיער גשם טרופי שפלתי ולח, יער עננים ויער טחב ברום 2,250-1,500 מטר מעל פני הים. בגבהים הללו, העטלף הננסי הוא מין העטלף הנפוץ ביותר בפיליפינים.

העטלף הננסי פעיל בשעות הלילה ולן ביום על צמרות העצים. התזונה שלו מורכבת בעיקר מפירות (בפרט פיקוס ופלפל), ואולי גם מפרחים. הוא נחשב למפיץ זרעים בולט באיי הפיליפינים. עונת הרבייה נופלת בין מאי לספטמבר ולאחר מכן מתרחשת דיאפאוזה של 8 חודשים בהתפתחות העובר, שמובילה בסופו של דבר למשך ההיריון הארוך ביותר בקרב העטלפים - 11 חודשים. הנקבה ממליטה בכל פעם גור יחיד שנגמל בגיל 10 חודשים ומגיע לבגרות סביבות 3–5 חודשים לנקבה ו-11 חודשים לזכר. תוחלת החיים של העטלף הננסי 4–10 שנים.

מצב
---

העטלף הננסי מסווג על ידי הרשימה האדומה של IUCN במצב השימור ללא חשש (LC), לאור תפוצתו הרחבה בבתי גידול גבוהים ובלתי נגישים שבהם האיומים האנושיים מינימליים, כמו גם סובלנותו להפרעות אנושיות בבתי גידול נמוכים. מגמת האוכלוסייה שלו יציבה ולא צפויה ירידה במספריו בטווח הקרוב. האוכלוסיות בשפלה מאוימות מצד אובדן בית גידול באמצעות כריתת עצים, שרפה והמרה לחקלאות. העטלף הננסי מצוי במספר אזורים מוגנים הפזורים ברחבי האיים.

קישורים חיצוניים
----------------

ויקישיתוף מדיה וקבצים בנושא **עטלף ננסי פישר** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  עטלף ננסי פישר באתר הרשימה האדומה של IUCN
**עטלף ננסי מינדנאו** (שם מדעי: *Alionycteris paucidentata*) הוא סוג של עטלף קטן וכהה במשפחת עטלפי הפירות שאנדמי לאי מינדנאו בפיליפינים ומהווה מין יחיד בסוגו. הוא תואר מדעית בשנת 1969 על ידי הזואולוג הגרמני דיטק קוק.

תיאור
-----

עטלף ננסי מינדנאו מתאפיין בגוף קומפקטי וכדורי, ראש קטן, מעוגל וחרוטי ולוע קצר במיוחד. אוזניו קטנות ועגולות, עיניו בינוניות ונחיריו בולטים וצינוריים באורך של 4 מ״מ. שיניו קטנות ומספרם עומד על 26. עטלף ננסי המינדנאו הוא סוג קטן במיוחד: אורך ראשו וגופו 64–70 מ״מ, אורך הזרוע 46–53 מ״מ ואורך האוזן 11–12 מ״מ; משקלו עד 18 גרם. הוא חסר זנב ובעל קרומי תעופה עבים. הוא דומה באנטומיה ובמרופולוגיה שלו לעטלף ננסי פישר, אך קטן וכהה ממנו.

לעטלף מינדנאו פרווה ארוכה ושעירה, כולל בחלק הראשון של האמה, בכפות הרגליים ובאצבעות. צבעה הכללי כהה למדי ונע בין חום ערמוני לחום-שוקולד כהה או שחור מבריק עם כתמים בהירים על הכתף. הראש כהה יותר משאר הגוף. האוזניים שחורות וחסרות שיער עם שוליים בהירים מעט. הכנפיים שחורות והזרועות והשוקיים בצבע בורדו.

תפוצה וביולוגיה
---------------

כפי שמרמז שמו, עטלף ננסי מינדנאו מצוי אך ורק באי מינדנאו בפיליפינים; בתוך האי, הוא מוגבל לאזור הצפוני, בתחומי נפת בוקידנון וכנראה גם בלאנאו דל-סור. בית הגידול שלו מורכב מיער עננים ויער טחב ברום 2,250-1,500 מטר מעל פני הים, כשהוא שכיח יותר באזורים הגבוהים. התפוצה של המין נמצאת ברובה על מורדות ההרים המרכזיים בצפון האי: הר קלטונגן, הר קיטנגלאד והר ראגנג. בשל מיעוט הסקרים באזור, ייתכן שהוא מצוי על מורדות הרים נוספים במרכז מינדנאו.

בהתחשב בבית הגידול הבלתי נגיש, אורח החיים של המין אינו ידוע. הוא פעיל בלילה וישן ביום בעלווה הצפופה. התזונה שלו מורכבת מפירות קטנים, בעיקר ממשפחת המלסטומטיים. הנקבה ממליטה גור יחיד מדי שנה לאחר היריון של מספר חודשים.

מצב
---

העטלף הננסי המינדנאואני מסווג על ידי הרשימה האדומה של IUCN במצב השימור ללא חשש (LC), שכן למרות שטווח התפוצה שלו כולל פחות מ-5,000 קמ״ר, בית הגידול ההררי והבלתי נגיש ברובו מגן עליו מפני איומים משמעותיים ששכיחים ביערות השפלה. מגמת האוכלוסייה יציבה לעת עתה. המין מצוי באזור מוגן אחד.

קישורים חיצוניים
----------------

ויקישיתוף מדיה וקבצים בנושא **עטלף ננסי מינדנאו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ITIS
* NCBI
* GBIF
 |



1. ↑  עטלף ננסי מינדנאו באתר הרשימה האדומה של IUCN
**עטלף צוף צינורי** (שם מדעי: ***Anoura fistulata***) הוא מין של עטלף חרקים ממשפחת הזיזפיים, החי בטבע באקוודור. הוא התגלה למדע ב-2005 והוא שייך לסוג *Anoura*. הוא בעל לשון ארוכה ביותר העוזרת לו להגיע לצוף פרחים נדירים במרומי האנדים.

עטלף זה הוא בעל הלשון הארוכה ביותר של יונק ביחס לבעליה, כשהיא מגיעה בפריסתה לאורך 8.5 ס"מ והיא תופסת 150% מאורך העטלף. המבנה שלה מזכיר את הלשון והלוע המפותלת של הפנגולניים או של דוב נמלים גדול, עם מבנה לוע צינורית הנעה מקנה הנשימה עד בית החזה, אם כי הלסת עצמה קצרה והלשון מגולגלת בתוכה רוב הזמן. הדבר נותן לעטלף כוח יניקה ושאיבה חזק מאוד, בו הוא משתמש כדי לשלוף את הצוף מפרחים כמו *Centropogon nigricans* וגם מאבקה ומחרקים שהוא מוצא.

עטלף זה נודע רק מכמה הרים מיוערים באקוודור ולא ידוע מה מצב אוכלוסייתו הכללית.

קישורים חיצוניים
----------------

ויקישיתוף מדיה וקבצים בנושא **עטלף צוף צינורי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ITIS
* NCBI
* GBIF
 |

הערות שוליים
------------

1. ↑  עטלף צוף צינורי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh2021003926

 |
**עטלף פרחים כהה** (שם מדעי: *Melonycteris* או *Nesonycteris*) הוא סוג של עטלף קטן-בינוני במשפחת עטלפי הפירות ובו 3 מינים שאנדמיים למלנזיה. הסוג הוקם בשנת 1877 על ידי הזואולוג האירי ג’ורג׳ אדוארד דובסון והוא קרוב לסוגים עטלף פרחים ועטלף פרחים זנוב. המינים בסוג התחלקו בעבר לטקסון מונוטיפי עצמאי ושני מינים ששויכו לסוג Nesonycteris. עם זאת, בהמשך התברר שהשניים אינם כה שונים מהטקסון המונוטיפי שהתגלה לפניהם, והשלושה אוחדו לסוג יחיד עם שני תת-סוגים. עם זאת, בטקסונומיות מסוימות עדיין ניתן לראות את החלוקה הישנה.

תיאור
-----

עטלף הפרחים הכהה חולק קווי דמיון עם סוגים אחרים בתת-משפחת עטלפי הצוף: ראשו גדול וחרוטי, גופו גוצי וחרטומו צר ומחודד. עיניו גדולות, אוזניו צרות ואליפסיות ואפו קטן. לשונו ארוכה ועטויה בגבשושיות בקצה. השוקיים שעירות והזרועות כמעט עירומות לחלוטין. אורך הראש והגוף של עטלפי הפרחים הכהים 77–106 מ״מ ואורך הזרוע 55–65 מ״מ; משקלם עד 63 גרם. הסוג נטול זנב, וקרום התעופה האחורי שלו גדול ומפותח.

למין אחד בסוג יש טופר על האצבע המורה בעוד שאצל שני המינים האחרים היא נעדרת. הסוג מאופיין על בסיס נוסחת השיניים שלו שכוללת 32–34 שיניים; יש לו זוג חותכות בלבד בלסת העליונה בעוד שבלסת התחתונה מספרם נע בין 2 ל-4; יש לו גם 6 מלתעות ו-6 טוחנות.

לעטלף הפרחים פרווה קצרה וצפופה. צבעה הכללי כהה למדי ונע בין חום ערמוני לאוכרה או זהוב עמוק. אצל אחד המינים בסוג הבטן כהה בהרבה מהגב והצלעות, בעוד שאצל שני המינים האחרים היא חיוורת. הכנפיים בצבע שחור מבריק והזרועות והרגליים בצבע בורדו.

תפוצה וביולוגיה
---------------

עטלפי הפרחים הזנובים אנדמיים למלנזיה, בה הם מצויים רק בארכיפלג ביסמרק והארכיפלג של איי שלמה. שני הארכיפלגים שייכים למדינות איי שלמה ופפואה. בארכיפלג ביסמרק יש נוכחות של מין אחד באיים הגדולים בריטניה החדשה ואירלנד החדשה. התפוצה של שני המינים האחרים היא באיי שלמה, ומתחלקת בין המזרח למערב: החלק המזרחי כולל את גוודלקנל, קולומבנגרה, מלייטה, ג’ורג'יה החדשה, איי ראסל, סן קריסטובל, ואנגונו, גטוקאה, ראנונגה, וולה לוולה וטטפארה, והחלק המערבי כולל את בוגנוויל, אובלירי, אלו, צ’ויסול, פאורו, מונו, סנטה איזבל ואיי נגלה. בית הגידול על עטלפי הפרחים כולל יער גשם טרופי, יער עננים ובתה חופית. הם מצוים בשפלות, בחופים וברכסים הרריים עד רום 1,600 מטר מעל פני הים.

המינים בסוג פעילים בשעות הלילה ומבלים את שעות היום תחת דקל, קוקוס ובננה. הם ניזונים בעיקר מצוף, אבקנים, מיץ פירות ופרחים של העצים הללו, ובשל כך מבלים רק 36% מזמן הפעילות בטיסה. הן הזכרים והן הנקבות של עטלפי הפרחים טריטוריאליים במיוחד, והם מגנים בקנאות על שטח עשיר במזון מפני עטלפים מאותו הזוויג. הרבייה ככל הנראה מונוגמית ויש שתי המלטות בשנה. מעבר לכך, אין מידע נוסף על האקולוגיה של הסוג וסביר להניח שהוא דומה בפרטים רבים לעטלפי פרחים אחרים.

המינים בסוג נמצאים במצב שפיר לעת עתה. המרת יערות למטעי קקאו ובננה פחות משפיעה עליהם מעטלפים אחרים, שכן גם המטעים מספקים להם את המזון הדרוש. העובדה שהסוג אינו שוכן במערות ואינו חי במושבות גדולות, מפחיתה את איום הציד.

מינים
-----

בסוג זה 3 מינים:

* עטלף פרחים שחור-בטן (*Melonycteris melanops*) - אנדמי לארכיפלג ביסמרק.
* עטלף פרחים פרדוליס (*Melonycteris fardoulisi*) - מצוי במזרח איי שלמה.
* עטלף פרחים וודפורד (*Melonycteris woodfordi*) - מצוי במערב איי שלמה.

קישורים חיצוניים
----------------

ויקישיתוף מדיה וקבצים בנושא **עטלף פרחים כהה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |
**פול סוייר** (באנגלית: **Paul Sawyier**;‏ 23 במרץ 1865 – 5 בנובמבר 1917) היה אחד האמנים הידועים ביותר של קנטקי, היה צייר אימפרסיוניסט אמריקאי.

ראשית חייו
----------

פול סוייר, בנם של ד"ר נתנאל ואלן וינגייט סוייר, נולד ב־23 במרץ 1865 בחוות סבו במחוז מדיסון, אוהיו. בשנת 1870 הוא עבר עם משפחתו לפרנקפורט, קנטקי.

פול סוייר, הולכים בגשם, 1910
לאחר התיכון למד סוייר בבית הספר לעיצוב מקמיקן (האקדמיה לאמנות בסינסינטי), ולמד אצל פרנק דובנק ותומאס שטטרוויט נובל. בשנת 1889 המשיך את לימודי האמנות שלו אצל ויליאם מריט צ'ייס בליגת הסטודנטים לאמנות של ניו יורק.

קריירה כאמן
-----------

סוייר עבד בעיקר בצבעי מים והוא ידוע בעיקר בזכות הציורים שלו מאזור פרנקפורט, קנטאקי וניו יורק. סוייר ידוע בציורי נהרות קנטאקי ודיקס. בשנת 1893 נסע סוייר לתערוכה הקולומביאנית בשיקגו, שם חלק מיצירותיו היו בתצוגה של מדינת קנטאקי.

ציורים מקוריים של סוייר מוצגים בפרנקפורט, קנטאקי בבניין הליברטי הול ובאורלנדו בראון, גלריית האמנות פול סוייר, מרכז ההיסטוריה של קנטאקי, ובמוזיאון האמנות של אוניברסיטת קנטאקי בלקסינגטון ומוזיאון לאמנות בלואיוויל.

אחרית ימיו
----------

פול סוייר, הנפחייה, 1900
משנת 1913 ועד מותו התגורר סוייר בקפלה שהוסבה למגורים, באחוזתה של פטרונית האמנות גברת מרשל ל. אמורי שבקטסקייל, ניו יורק.

ב־5 בנובמבר 1917, בגיל 52, נפטר סוייר מהתקף לב. הוא נקבר בבית קברות בפליישמנס, ניו יורק.

חמש שנים לאחר מכן, בן דודו, השופט ראסל מקרירי, החזיר את גופתו של סוייר לקבורה מחודשת ב־9 ביוני 1923 בחלקה המשפחתית סוייר-וינגייט בבית העלמין פרנקפורט בקנטאקי.

מעריכים כי צייר כ־3,000 יצירות, בעיקר נופים בצבעי מים.

קישורים חיצוניים
----------------

ויקישיתוף מדיה וקבצים בנושא **פול סוייר** בוויקישיתוף
* פול סוייר, באתר "Find a Grave" (באנגלית)

הערות שוליים
------------

1. ↑  The River Artist of Kentucky: Paul Sawyier - Kentucky Department for Libraries and Archives, web.archive.org, ‏2008-01-17
2. ↑  Paul Saywier Art Gallery - About Paul Sawyier, web.archive.org, ‏2008-01-18
3. ↑  Federal Writers' Project of the Work Projects Administration for the State of Kentucky, **The WPA Guide to Kentucky**, University Press of Kentucky, 1996-09-19, מסת"ב 978-0-8131-0865-0. (באנגלית)
4. ↑  Paul Sawyier Galleries, www.paulsawyiergalleries.com

|  |  |
| --- | --- |
| בקרת זהויות עריכת הנתון בוויקינתונים | 
* GND: 137317115
* ISNI: 0000 0000 6685 3867
* LCCN: no99043062
* RKD: 97270
* SNAC: w6057rzv
* ULAN: 500079477
* VIAF: 4563575
* WorldCat: lccn-no99043062

 |
**קול הדף** הוא ארגון יהודי חרדי, שהוקם בידי יצחק ברוידא (גבאי האדמו"ר מגור) ופתחיה ליצמן (אחיו של יעקב ליצמן). הארגון פועל להפצת שיעורי הדף היומי באמצעות הטלפון, וכן שיעורי תורה ויהדות (אודיו) מגוונים, חיים ומוקלטים, באמצעים מגוונים. השיעורים המופצים ניתנים על ידי מגוון גדול של רבנים, חלקם ידועים ביותר.

שיעורי הדף היומי בתלמוד הבבלי מוקלטים משיעוריו של הרב מיכל זילבר, והשיעורים בדף היומי בתלמוד הירושלמי מוקלטים משיעוריו של הרב ישראל דנדרוביץ. שיעורי המשנה היומית מוקלטים משיעוריו של הרב מיכל זילבר (באידיש) ומשיעוריו של הרב מרדכי גליס (ביידיש ובעברית). השיעורים ידועים בהגשתם הבהירה והמובנת, דבר המאפשר את השמעת השיעורים במערכת הטלפונית במהירויות שונות לפי בחירת המאזין.

השיעורים מיועדים לקהלי יעד שונים (אברכים בני תורה, ציבור עממי, נשים וילדים) והם נאמרים במספר שפות, בהן עברית, יידיש, אנגלית ורוסית.
הארגון מפיץ את השיעורים במספר אופנים:

* **המערכת הממוחשבת** בטלפון באמצעות קווי מידע קולי בעלי מספרי טלפון נייחים, קליטים, עם אפשרויות של הרצת שיעור קדימה ואחורה, ועוד פונקציות מתקדמות.
* **ספריות** שבהן אפשר לקבל את השיעורים על גבי תקליטורים וקלטות.
* **עמדות הטענה** במקומות מרכזיים רבים שאליהן ניתן לחבר נגנים באמצעות כבלי USB ו'להטעינם' בשיעורים הרצויים בפורמט MP3.

בנוסף ניתן להאזין במערכת הטלפונית לשיעורי "קול היהדות" ולשיעורי "קול כבודה" לנשים.

ראו גם
------

* קול הלשון
* קול המשנה

קישורים חיצוניים
----------------

* קול הדף, באתר "גיידסטאר ישראל"
* קול הדף, באתר שטייגן.
* קול הדף, באתר עולם התורה
"**קול דויד**" היא פינת השידור בשפה העברית של רדיו איראן, שבה משודרים דברי תעמולה המיועדים למאזינים במדינת ישראל.

העברית שבפי השדרים נשמעת במבטא פרסי, וככל הנראה נמצאים בהם גם יהודים איראנים.
מנהל השידור אמיר בהג'תי הסביר בריאיון לעיתון ירדני, שהובא באתר האינטרנט בעברית של הקהילה היהודית בטהראן, כי השידור נקרא על שמו של דוד המלך, שהיה "נעים זמירות".
בניגוד לסגנון המקובל בכלי התקשורת האיראנים, השידור קורא לישראל בשמה ולא בכינוי "היישות הציונית". עם זאת, אין הוא משתמש בביטוי "עולים", אלא בביטוי "מהגרים", ולמשרד הביטחון הישראלי הוא קורא "משרד המלחמה", עם זאת בניגוד למקובל בממשל האיראני בתחנה מחבלים מתאבדים נקרא "מחבלים מתאבדים ולא "שאהידים" דבר שנחשב יוצא דופן.

התחנה משדרת פעם ביום במשך חצי שעה, בין השעות 12:00 ל-12:30 לפי שעון גריניץ' ושידור חוזר בין השעות 4:30 ו-5:00 לפי שעון גריניץ'.

היסטוריה
--------

במשך שלושה עשורים, החל משנות ה-50 של המאה ה-20, שררו יחסי ידידות בין ישראל לאיראן. נציגים דיפלומטיים רשמיים ובלתי רשמיים ייצגו את האחת כלפי השנייה, ובין שתי המדינות נוצרו קשרים ביטחוניים ומסחריים. מנהיגי ישראל אף דיברו על "ברית הפריפריה" של המדינות הלא ערביות במזרח התיכון, ישראל, טורקיה ואיראן. לאחר המהפכה האיראנית של שנת 1979 חל מפנה לרעה ביחסי איראן–ישראל, ואיראן הפכה למדינה עוינת לישראל. לשיא השפל הגיעו היחסים בשנת 2005, עם בחירתו של מחמוד אחמדינז'אד לנשיא איראן, אז הפכה איראן למעשה למדינת אויב, שנשיאה קורא להשמדת מדינת ישראל וחותר לייצור נשק גרעיני.

כדוגמת מדינות אויב ערביות, בעבר ובהווה, ששידרו דברי תעמולה בשפה העברית המיועדים למאזינים בישראל, כ"קול הרע"ם מקהיר" ו"השידור העברי מרדיו קול דמשק", מצאה איראן לנכון לשדר, במסגרת שידורי החוץ של רדיו איראן, דברי תעמולה בעברית.

ב-11 ביוני 2002 החל הרדיו הממלכתי האיראני לשדר מטהראן שידור עברי יומי בן מחצית השעה, שכונה בשם "קול דויד". לתחנה אף אתר אינטרנט בשפה העברית, שבו מוגדר השידור העברי כ"קול האמת, הצדק והשלום". השידור נעשה בגלים קצרים, שיטת שידור למרחק רב שהייתה מקובלת בעבר לשידורים לארצות חוץ והפכה כמעט לבלתי רלוונטית בעידן האינטרנט.

אתר האינטרנט של ה-BBC מסר מפי כתבו בטהראן כי השידור העברי מאיראן הוא צעד גומלין של האיראנים מול שידורי קול ישראל בשפה הפרסית, הזוכים להאזנה רבה באיראן, ביחד עם שידורי קול אמריקה, ה-BBC ושאר תחנות השידור הזרות.

קישורים חיצוניים
----------------

* אתר האינטרנט הרשמי של קול דויד
* ריאיון עם מנהל השידור באתר של הקהילה היהודית בטהראן.
* אתר ה-BBC על "קול דויד"
* אתר טורקי על "קול דויד"

הערות שוליים
------------

1. ↑  גל מור, רשות השידור האיראנית השיקה אתר בעברית, באתר ynet, 28 בדצמבר 2004
2. ↑  מאת ג'לאל בנא, ברדיו האיראני "קול דוד" מראיינים פוליטיקאים ישראלים בעברית, באתר הארץ, 10 באוקטובר 2002
**עכבישי בולאס** (שם מדעי: *Mastophoreae*) היא קבוצה של עכבישים ממשפחת הגלגלניים. עכבישים אלה מפתים את טרפם להתקרב אליהם ואז זורקים עליו קורים דביקים וטורפים אותו.

אלו קבוצת עכבישים בעלי בטן גבשושית ובעלי דו-צורתיות זוויגית. בעוד הנקבות יכולות להגיע לאורך 15 מ"מ, הזכרים מגיעים רק ל-2 מ"מ והם עלולים להיטרף על ידי הנקבות. מינים אלה מוסווים בצורתם ונראים כמו לשלשת ציפורים. אם ההסוואה נכשלת הם יפלטו ריח מסריח כדי להימלט. בריחה ממש מתרחשת במקרים נדירים.

העכבישים פעילים בלילה וניזונים בעיקר מעשים וזבובים שונים. הם עומדים בקצה עלה או זלזל ומשתלשלים מטה בעזרת קורים. אז העכביש מפריש ריח המושך את זכרי העשים והזבובים לנקבותיהם. כל מין עכביש מפתה מין אחר של עש. כשהעש מתקרב העכביש משתמש בקורים דביקים בצורת כדור הנראים כמו בולאס ואותם הוא מנסה להטיל על העש, כך שיידבק וייטרף. דבר זה יכול לקחת זמן אם העש יבחין בזמן בכדור המועף לעברו. ציד ממוצע יכול לקחת חצי שעה.

עכבישים אלה נפוצים באפריקה, אוסטרליה והאמריקות אך נדירים באירואסיה. הם יכולים להסתגל לאקלימים ממוזגים ועד צחיחים.

סוגים
-----

* *Cladomelea*
* *Mastophora*
* *Ordgarius*

קישורים חיצוניים
----------------

ויקישיתוף מדיה וקבצים בנושא **עכבישי בולאס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
 |

עכביש בולאס בפלורידה.
**Jesus Christ Pose** (מאנגלית: תנוחת ישו הנוצרי) הוא סינגל של להקת הגראנג' האמריקאית סאונדגארדן, שפורסם בשנת 1991.

מילים
-----

מילות השיר נכתבו כמחאה על שימוש מסחרי בתנוחת הצליבה של ישו, ובכלל שימוש בדת לרווח אישי. בריאיון עם הלהקה, הסולן כריס קורנל הסביר את המונח "תנוחת ישו הנוצרי":

"רואים את זה הרבה עם אנשים יפים או מפורסמים, משתמשים בסמל הזה כדי להראות שהם קדושים או עילאיים איכשהו. אז זה לא שיר דתי או משהו, הוא פשוט מביע את העצבים שהדבר הזה מביא לי. אני לא באמת אפגע אם מישהו ישתמש בסמל הזה".

קליפ מוזיקלי
------------

הקליפ לשיר בוים על ידי אריק צימרמן. בקליפ רואים את חברי הלהקה הולכים במדבר ותמונות של צלבים, סייבורגים, נערה צלובה, שלד צלוב ואפילו ירקות בצורת צלב. הגיטריסט קים ת'איל ציין שזה אחד הקליפים היחידים שסאונדגארדן היו מרוצים ממנו.

גרסאות כיסוי
------------

הלהקה דה קילינג טרי פרסמה גרסת כיסוי לשיר במיני אלבום שלה. גם להקת דה דילינגר אסקייפ פלן ביצעה גרסת כיסוי לשיר.

ראו גם
------

* סאונדגארדן
* Badmotorfinger

קישורים חיצוניים
----------------

* מידע על היצירה "Jesus Christ Pose" באתר מיוזיק בריינז
* מידע על הסינגל "Jesus Christ Pose" באתר מיוזיק בריינז
* מידע על השיר "Jesus Christ Pose" באתר AllMusic
* מידע על היצירה "Jesus Christ Pose" באתר Discogs

הערות שוליים
------------

1. ↑  ריאיון עם כריס קורנל
2. ↑  ריאיון עם קים ת'איל

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 5a773b4b-0303-3699-996d-5c8e34970bf4
* MusicBrainz work: abdce382-f289-3af7-812a-7f4a2dc089f7

 |
**בריאן פ. פנטון** (באנגלית: **Bryan P. Fenton**; נולד ב-25 ביולי 1965) הוא קצין בדרגת גנרל בצבא ארצות הברית, המשרת כמפקד פיקוד המבצעים המיוחדים.

ביוגרפיה
--------

פנטון נולד בניו אורלינס שבלואיזיאנה וגדל בסימור שבטנסי. ב-1987 סיים תואר ראשון בשיווק מאוניברסיטת נוטרדאם והתגייס לצבא ארצות הברית. 

שירת כמפקד מחלקה רובאית, מפקד מחלקות מרגמות, וסגן מפקד פלוגה בגדוד הרביעי של רגימנט החי"ר ה-502 בדיוויזיה המוטסת ה-101. עבר לשרת בכוחות המיוחדים ושירת כמפקד צוות וקצין אג"ם בגדוד הראשון של קבוצת הכוחות המיוחדים השביעית. שימש מדריך וחונך במרכז האימונים המשותפים.

הצטרף ליחידת התמיכה במודיעין למבצעים המיוחדים, מהיחידות המסווגות ביותר בארצות הברית, ושירת כמפקד מחלקה וקצין אג"ם. השתתף במשימות כוח הייצוב בבוסניה והרצגובינה, במלחמת אפגניסטן ובמלחמת עיראק. שירת כמפקד גדוד אימונים והדרכה במרכז ובית הספר ללוחמה מיוחדת על שם ג'ון פ. קנדי. לאחר מכן פיקד על גדוד של יחידת התמיכה במודיעין למבצעים המיוחדים ושימש מפקד היחידה. הוא הוביל אותה במבצעים באפגניסטן, אפריקה ועיראק. באוגוסט 2012 מונה לקצין אג"ם של פיקוד המבצעים המיוחדים המשולבים. 

בספטמבר 2013 קודם לדרגת בריגדיר גנרל ומונה לסגן לענייני אסטרטגיה, תוכניות ומדיניות של קצין האג"ם של הצבא. באפריל 2014 מונה לסגן מפקד דיוויזיית החי"ר ה-25 המוצבת בהוואי. ביולי 2015 מונה לעוזר ראש מטה כוחות הצבא בפיקוד האוקיינוס השקט. ביוני 2016 מונה למפקד המבצעים המיוחדים בפיקוד האוקיינוס השקט וקודם לדרגת מייג'ור גנרל. 

במאי 2017 קודם לדרגת לוטננט גנרל ומונה לסגן מפקד פיקוד האוקיינוס השקט ושירת בתפקיד עד אוקטובר 2019. לאחר מכן מונה לעוזרו של מזכיר ההגנה של ארצות הברית, מארק אספר. באוגוסט 2021 מונה למפקד פיקוד המבצעים המיוחדים המשולבים. במהלך פיקודו על פיקוד המבצעים המיוחדים המשולבים פשטו כוחות הפיקוד על יעד בסוריה והרגו את מנהיג אבו אבראהים אל-האשמי, הח'ליפה והמנהיג של המדינה האסלאמית.

באוגוסט 2022 מונה למפקד פיקוד הכוחות המיוחדים והועלה לדרגת גנרל.

פנטון בעל תואר שני בלימודים צבאיים מהמכללה לפיקוד ומטה של הצבא, בוגר תוכנית מנהיגות ומשא ומתן באוניברסיטת הרווארד ובוגר תוכנית לימודי דיפלומטיה באוניברסיטת ג'ורג'טאון. הוא נשוי לדון והם הורים לשתי בנות.

קישורים חיצוניים
----------------

ויקישיתוף מדיה וקבצים בנושא **בריאן פנטון** בוויקישיתוף
* ביוגרפיה באתר פיקוד המבצעים המיוחדים
* Army Col. Bryan Fenton (’87) Named Brigadier General (אורכב 14.05.2020 בארכיון Wayback Machine), אתר NBC, ‏15 ביולי 2013
* Special Operations Command Pacific Change of Command, דברי אדמירל הארי האריס, אתר פיקוד האוקיינוס השקט, 9 ביוני 2016

הערות שוליים
------------

1. ↑  25th Infantry Division’s new general to start Friday,‏ staradvertiser.com, ‏28 באפריל 2014
2. ↑  USARPAC bids farewell to Ulses; welcomes Fenton, אתר צבא ארצות הברית, 4 ביולי 2015
3. ↑  חיים איסרוביץ, ‏מהפשיטה ועד פיצוץ חגורת הנפץ: כך התבצע חיסולו הדרמטי של מנהיג דאעש בסוריה, באתר מעריב אונליין, 3 בפברואר 2022.
4. ↑  Army generals to be nominated to lead European Command, Special Operations Command: report, ‏militarytimes.com,‏ 11 באפריל 2022
**We Have All the Time in the World** (בעברית: **יש לנו את כל הזמן שבעולם**) הוא סינגל מאת הזמר האמריקאי לואי ארמסטרונג, אשר שוחרר ב-1 ביוני 1973. השיר שימש כשיר הנושא של הסרט "בשרות הוד מלכותה", השישי בסדרת סרטי ג'יימס בונד. זהו שירו האחרון של ארמסטרונג שיצא לאור בימי חייו. השיר לא זכה להצלחה רבה בסמוך למועד פרסומו, אולם זכה לתהילה מחודשת ב-1994 והגיע למקום השלישי במצעד הסינגלים הבריטי.

כתיבה
-----

מילות השיר נכתבו בידי האל דייוויד, והוא הולחן בידי המלחין המיתולוגי של סרטי ג'יימס בונד, ג'ון בארי. בשלב זה, ארמסטרונג היה חולה מכדי לנגן בחצוצרה שלו בעצמו, והוא הוחלף בידי חצוצרן אחר. שם השיר נלקח מהסצנה המופיעה בסוף הספר "בשירות הוד מלכותה", וגם בסוף הסרט: זמן קצר לאחר חתונתם של ג'יימס בונד וטרייסי, הם מותקפים בידי ארנסט סטאברו בלופלד שהורג את טרייסי. בונד בוכה על גופתה, וכאשר שוטר שעובר במקום שואל אותו האם הכל בסדר, הוא משיב שכן ומוסיף: "עכשיו יש לנו את כל הזמן שבעולם".

קבלה
----

השיר יצא בסמיכות ליציאתו לאקרנים של הסרט, אולם השיר עצמו לא זכה להצלחה. זהו השיר האחרון של ארמסטרונג שיצא בחייו. הוא מת מהתקף לב ב-1971. ב-1994 זכה השיר לתהילה מחודשת כאשר הלהקה האירית My Bloody Valentine ביצעה גרסת כיבוי שלו עבור מותג הבירה גינס. בעקבות כך הגיע השיר למקום השלישי במצעד הסינגלים הבריטי, וגרסאות כיסוי רבות שלו נעשו בידי אמנים שונים. בין היתר בידי הספשלז, איגי פופ, מייקל בול, טינדרסטיקס ושירלי באסי. סקר שנערך בידי ה-BBC ב-2005 מצא שהשיר היה שיר החתונות השלישי הכי פופולרי בממלכה המאוחדת באותה שנה.

גרסה אינסטרומנטלית של הסרט הופיעה בסרט האחרון בסדרת הסרטים - לא זמן למות.

קישורים חיצוניים
----------------

* 
* מידע על היצירה "We Have All the Time in the World" באתר מיוזיק בריינז

* מידע על השיר "We Have All the Time in the World" באתר AllMusic

* מידע על היצירה "We Have All the Time in the World" באתר Discogs

הערות שוליים
------------

1. ↑  "Adams hit tops wedding dance poll"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 479eec79-426b-381e-a003-46444ba04cd9

 |
**דולפין איראוואדי** (שם מדעי: ***Orcaella brevirostris***) הוא מין ממשפחת הדולפיניים בעל ראש רחב וקצר שמזכיר מעט לבנתן, והוא נפוץ במפרץ בנגל ובחופי דרום-מזרח אסיה ודרומה עד אוסטרליה. הוא מצוי בסכנת הכחדה בטבע. הוא חי גם במים מליחים ובנהרות של דרום-מזרח אסיה.

דולפין האיראוואדי קטן בממדיו ובעל סנפיר גב קטן ומעוגל, גופו כחול ולבן מלמטה והראש מעוגל ובעל פה קטן ביותר ולא דומה לצורות המקור הנפוצות אצל רוב הדולפינים. סנפיריו רחבים ובעלי קפלים והוא איטי יחסית לשאר קרוביו. קרוב משפחתו היחיד הוא דולפין סלוד-סנפיר אוסטרלי ושניהם הם המינים היחידים בסוג דולפין סלוד-סנפיר, שקרוב ללווייתן האורקה. אורכו הממוצע 2.3 מטרים ומשקלו 90–200 קילוגרם. האורך המרבי הוא 2.75 מטרים.

לעיתים טועים בינו לבין מיני לווייתנים החיים באזורו כמו פוקנה הודית או סוסא הודי, אך הפוקנה חסרת סנפיר גבי והסוסא בעל לסת מוארכת.

הדולפין משתמש באיכון ההד שלו כדי לאתר דגים, ביצי דגים, דיונונים וסרטנים למאכל, והוא יודע גם לרעות את הדגים בלהקות, בדרך כלל בעומק. הם עצמם חיים בקבוצות של 2–3 פרטים, אך במקרים מסוימים גם עד 25 פרטים. הם לא קופצים כל כך מעל המים אך יורקים מים מפיהם.

בניגוד לרוב הדולפינים, דולפין זה חי בנוח גם במי הים וגם בנהרות כמו הנהר איראוואדי (אנ') שעל שמו הוא קרוי. הוא חי ממפרץ בנגל עד לגינאה החדשה ולפיליפינים. הם אינם חיים באוקיינוס מעבר לחופים. הם נפוצים גם בשפכי נהרות בבורנאו: בסבאח ובסראוואק שבמלזיה, בברוניי ובקלימנטן שבאינדונזיה.

רוב הפרטים החיים בבנגלדש והודו (כמעט 90% מהאוכלוסייה) מצויים בסכנת הכחדה חמורה.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **דולפין איראוואדי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  דולפין איראוואדי באתר הרשימה האדומה של IUCN

| דולפיניים |
| --- |
| לווייתן דלוע-ראש (סוג ומין יחיד) | לווייתן דלוע-ראש |    |
| קטלן (סוג ומין יחיד) | קטלן |
| קטלן גמדי (סוג ומין יחיד) | קטלן גמדי |
| עבשן קטלני (סוג ומין יחיד) | עבשן קטלני |
| נתב | נתב גדול-סנפיר • נתב קטן-סנפיר |
| דולפין מצוי | דולפין מצוי קצר-חוטם • דולפין מצוי ארוך-חוטם |
| דולפין לווייתני | דולפין לווייתני צפוני • דולפין לווייתני דרומי |
| דולפין הנהרות | טוקוקסי • דולפין גיאנה |
| סוסא | סוסא גיבן • סוסא הודי • סוסא אטלנטי • סוסא אוסטרלי |
| סטנלה | סטנלה מפוספסת • סטנלה ארוכת-חרטום • סטנלת קליימן • סטנלה פאנטרופית • סטנלה אטלנטית |
| דולפין תלום-שן (סוג ומין יחיד) | דולפין תלום-שן |
| דולפינן | דולפינן מצוי • דולפינן אנקולי • דולפינן אוסטרלי |
| דולפין קטן | דולפין צ'יליאני • דולפין דרום-אפריקאי • דולפין לבן-ראש • דולפין קומרסון |
| גרמפוס אפור (סוג ומין יחיד) | גרמפוס אפור |
| דולפין פראסר (סוג ומין יחיד) | דולפין פראסר |
| דולפין בקבוקי | דולפין פסיפי לבן-צד • דולפין מזנק • דולפין וילסון • דולפין שחור-סנטר • דולפין לבן-גב • דולפין אטלנטי לבן-צד |
| דולפין סלוד-סנפיר | דולפין איראוואדי • דולפין סלוד-סנפיר אוסטרלי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007409095005171
* LCCN: sh2017004556

 |